**Szombathely Megyei Jogú Város Önkormányzata Közgyűlésének**

**…../2013. (…….) önkormányzati rendelete**

**a településképi bejelentési eljárásról és a településképi kötelezésről szóló 20/2013. (VI.6) önkormányzati rendelet**

**módosításáról**

Szombathely Megyei Jogú Város Önkormányzata (a továbbiakban: Önkormányzat) Közgyűlése az épített környezet alakításáról és védelméről szóló 1997. évi LXXVIII. törvény 62. § (6) bekezdés 3. és 7. pontjában kapott felhatalmazás alapján – Magyarország helyi önkormányzatairól szóló 2011. évi CLXXXIX. törvény 13.§ (1) bekezdésében meghatározott feladatkörében eljárva a következőket rendeli el:

**1. §**

A 3.§ helyébe az alábbi rendelkezés lép:

„3.§

(1) A 4. § (2) bekezdésében felsorolt területekre vonatkozóan – településképi bejelentési eljárást kell lefolytatni az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet szerint építésügyi hatósági engedélyezési eljáráshoz nem kötött, 5 napnál hosszabb időtartamra elhelyezett reklámok közül a helyi védelem alatt álló területen vagy helyi egyedi védelem alatt álló épületen méretkorlátozás nélkül, egyéb területen 1,0 m2-t meghaladó méretű, vagy több különálló reklámberendezés eseten, amelyek együttes felülete meghaladja az 1,0 m2-t :

1. az építmények homlokzatára, az építési telek kerítésére, kerítéskapujára vagy támfalára rögzített

aa) cégtábla és cégfelirat

ab) egyedi tájékoztató tábla, matrica,

ac) kirakat,

ad) reklám-felületet is tartalmazó előtető, napvédő ponyva,

1. az építmények homlokzatára, az építési telek kerítésére, kerítéskapujára vagy támfalára rögzített, illetve közterületen, vagy közhasználatra átadott magánterületen

ba) hirdetőtábla, hirdetővitrin,reklámvitrin,

bb) reklámtábla (hirdetőtábla),

bc) integrált információ-hordozó berendezés vagy szerkezet,

bd) totemoszlop és reklámzászló

be) reklám-célú építési védőháló, molinó,

1. közterületen vagy közhasználatra átadott magánterületen

ca) hirdetőoszlop,

cb) citylight berendezés,

cc) megállító tábla,

cd) reklámkorlát,

ce) transzparens

elhelyezése esetén.

(2) Az (1) bekezdésben felsorolt reklám-, illetve hirdető-berendezések kialakításával és elhelyezésével kapcsolatos szabályokat és követelményeket a Szombathely Megyei Jogú Város Önkormányzata Közgyűlésének a reklám elhelyezés szabályairól szóló önkormányzati rendelete tartalmazza.

(3) Amennyiben az (1) bekezdésben felsorolt reklám-, illetve hirdető-berendezések elhelyezésére közterületen kerül sor, a közterület-használati szerződés megkötésére csak a településképi bejelentési eljárás lefolytatását követően, a településképi bejelentés tudomásulvételét tartalmazó igazolás alapján, és az abban meghatározott kikötések figyelembevételével kerülhet sor.”

**2. §**

(1) Az 5.§ (2) bekezdés c) pontja helyébe az alábbi rendelkezés lép:

„c) a 3. § szerinti *újonnan elhelyezett, vagy a meglévőtől jelentős mértékben eltérően átalakított* reklámberendezések esetében – megfelelő jogosultsággal rendelkező tervező által készített –

ca) műleírást,

cb) – közterületi elhelyezés esetén (a mobil megállító tábla kivételével) M=1:500 méretarányú, a közmű-szolgáltatókkal dokumentáltan egyeztetett –helyszínrajzot,

cc) a reklámberendezés elhelyezésének, illetve rögzítésének műszaki megoldását,

cd) *az építmény érintett részletét, 1,0 m2-t meghaladó felületű vagy több különálló reklámberendezés, melyek együttes felülete meghaladja az 1,0 m2-t esetén az érintett felület egészét ábrázoló homlokzatot, valamint*

ce) látványtervet vagy fotómontázst.”

(2) Az 5. § (2) bekezdés az alábbi d) ponttal egészül ki:

„d) a 3. § szerinti meglévő reklámberendezések esetében a közterület-használati szerződés megkötéséhez szükséges településképi igazolás kiadásához a kérelmező által is elkészíthető -

da) a reklámberendezés anyagát, méreteit, rögzítésének módját tartalmazó rövid műszaki ismertetést,

db) közterületi reklámberendezés helyének feltüntetése céljából helyszínrajzot (szükség esetén),

dc) fotódokumentációt, melyben a reklámberendezésről és a környezetbe illeszkedéséről készített, a valós állapotot mutató fotók alapján eldönthető a településképbe való illeszkedés, a reklám elhelyezésre vonatkozó szabályok betartása.”

(3) Az 5.§ (5) bekezdés helyébe az alábbi rendelkezés lép:

 „(5) Amennyiben a tevékenység megfelel a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 24. § (1) bekezdés a) pontjában meghatározottaknak, a polgármester a bejelentés köteles tevékenység tudomásul vételéről igazolást állít ki. Az igazolás alapján a bejelentett tevékenység megvalósítását 1 éven belül el kell végezni, kivéve a 180 napnál nem hosszabb ideig fennálló ideiglenes építményeket.”

**Záró rendelkezés**

**3. §**

E rendelet 2014. január 1-jén lép hatályba. Rendelkezéseit az ezt követően indult eljárásokban kell alkalmazni.

|  |  |
| --- | --- |
| Dr. Gaál Róbert jegyző | Dr. Puskás Tivadar polgármester |